b'\n_START_ARTICLE_\nAshmolov muzej\n_START_SECTION_\nZgodovina\n_START_PARAGRAPH_\nZbirka vklju\xc4\x8duje razstavne predmete Eliasa Ashmola, ki jih je sam zbral, pa tudi predmete, ki jih je dobil od vrtnarjev, popotnikov in drugih zbiralcev, kot sta bila John Tradescant starej\xc5\xa1i in njegov sin. V zbirki so starinski kovanci, knjige, gravure, geolo\xc5\xa1ki in \xc5\xbeivalski primerki, med katerimi je naga\xc4\x8deno telo zadnjega doda, videnega v Evropi. Muzej je bil odprt 24. maja 1683, naravoslovec Robert Plot je bil prvi kustos. Prvo stavbo, ki je postala znana kot Old Ashmolean, v\xc4\x8dasih pripisujejo siru Christopherju Wrenu in Thomasu Woodu. _NEWLINE_Potem ko so bili razli\xc4\x8dni eksponati preseljeni v nove muzeje, so stavbo Old Ashmolean na ulici Broad uporabljali kot pisarni\xc5\xa1ki prostor za Oxford English Dictionary. Od leta 1924 je bila stavba urejena kot Muzej zgodovine znanosti z razstavami, tudi znanstvenih predmetov, ki jih je Lewis Evans (1853\xe2\x80\x931930) daroval Oxfordski univerzi, med njimi najve\xc4\x8djo svetovno zbirko astrolabov. _NEWLINE_Sedanja stavba je iz let 1841\xe2\x80\x9345. Zasnoval jo je Charles Cockerell v klasi\xc4\x8dnem slogu in stoji na ulici Beaumont. V enem krilu stavbe je Taylor Institution, fakulteta za moderne jezike univerze, ki stoji na vogalu ulic Beaumont in St. Giles. Stavba je iz let 1845\xe2\x80\x9348 in jo je tudi oblikoval Charles Cockerell z uporabo gr\xc5\xa1ke arhitekture \xe2\x80\x93 jonski slog.  Glavni muzej ima velike zbirke arheolo\xc5\xa1kih primerkov in likovne umetnosti. Je ena najbolj\xc5\xa1ih zbirk prerafaelitskih slik, lon\xc4\x8darstva \xe2\x80\x93 majolik in angle\xc5\xa1kega srebra. Na oddelku za arheologijo je zapu\xc5\xa1\xc4\x8dina Arthurja Evansa z odli\xc4\x8dno zbirko gr\xc5\xa1kega in minojskega lon\xc4\x8darstva. Oddelek ima tudi obse\xc5\xbeno zbirko starin iz starega Egipta in Sudana, v muzeju je Griffith Institut za prou\xc4\x8devanje egiptologije. Charles Buller Heberden je univerzi zapustil 1000 \xc2\xa3, ki so jih uporabili za sobo s kovanci. _NEWLINE_Leta 2012 je fundacija Andrewa W. Mellona muzeju podarila 1,1 milijona $ za univerzitetni program za izobra\xc5\xbeevanje (University Engagement Programme \xe2\x80\x93 UEP). Z njim se ukvarjajo trije kustosi in programski direktor, ki razvijajo uporabo muzejskih zbirk pri prou\xc4\x8devanju in raziskavah na univerzi.\n_START_SECTION_\nObnova\n_START_PARAGRAPH_\nNotranjost Ashmolovega muzeja so v zadnjih letih ob\xc5\xa1irno posodobili, v njem sta restavracija in velika trgovina s spominki. _NEWLINE_Med letoma 2006 in 2009 so muzej raz\xc5\xa1irili po na\xc4\x8drtih arhitekta Ricka Mathra in z razstavnim oblikovanjem dru\xc5\xbebe Metaphor s pomo\xc4\x8djo sklada Heritage Lottery. 98.200.000 $ je omogo\xc4\x8dilo obnovo petih nadstropij namesto treh, podvojili so razstavni prostor, naredili nove restavratorske studie in izobra\xc5\xbeevalni center. Obnovljeni muzej so ponovno odprli 7. novembra 2009. _NEWLINE_26. novembra 2011 je Ashmolov muzej za javnost odprl nove galerije starega Egipta in Nubije. Drugi del ve\xc4\x8dje prenove v muzeju omogo\xc4\x8da razstavljanje predmetov, ki so bili \xc5\xbee desetletja v skladi\xc5\xa1\xc4\x8du, ve\xc4\x8d kot podvojitev \xc5\xa1tevila sarkofagov in mumij. Pri projektu je pomagal Sklad Linbury lorda Sainsburyja skupaj s Fundacijo Selz, Christianom Levettom ter drugimi skladi, fundacijami in posamezniki. Arhitekti Ricka Mathra so vodili prenovo in prikaz \xc5\xa1tirih prej\xc5\xa1njih egiptovskih galerij ter raz\xc5\xa1iritev obnovljene Ruskinove galerije._NEWLINE_Knji\xc5\xbenica Sackler s starej\xc5\xa1imi knji\xc5\xbeni\xc4\x8dnimi zbirkami, odprta leta 2001, je omogo\xc4\x8dila raz\xc5\xa1iritev zbirke knjig, ki se osredoto\xc4\x8da na klasi\xc4\x8dne civilizacije, arheologijo in umetnostno zgodovino. _NEWLINE_Leta 2000 je bila pri vhodu v muzej odprta kitajska galerija, ki so jo zasnovali van Heyningen in Hawardovi arhitekti in je delno vklju\xc4\x8dena v strukturo. Galerija je v spomeni\xc5\xa1ko za\xc5\xa1\xc4\x8diteni zgradbi stopnje 1 in je bila zasnovana, da bi omogo\xc4\x8dila prihodnjo gradnjo s svoje strehe. Poleg izvirnih Cockerellovih prostorov je ta galerija edini del muzeja, ki je bila ohranjena pri obnovi. To je edina muzejska galerija v Veliki Britaniji, namenjena kitajskim slikam.'